**Թորոս Ղազարի Դավթյան** (1918, Արփա, Հայաստան - *անհայտ*), հայ խորհրդային ծխախոտագործ, գյուղատնտեսական արտադրության առաջավոր։ Սոցիալիստական աշխատանքի հերոս (1952)։

Կենսագրություն
--------------

Թորոս Ղազարի Դավթյանը ծնվել է 1918 թվականին, Հայաստանի առաջին հանրապետության Արենի գյուղում (այժմ՝ ՀՀ Վայոց ձորի մարզ)։ Տասներեք տարեկանից Թորոս Դավթյանն աշխատել է տեղի կոլտնտեսությունում։

1941 թվականին, Հայրենական մեծ պատերազմի սկսվելուց հետո, Թորոս Դավթյանը զորակոչվել է Բանվորագյուղացիական կարմիր բանակ, ծառայել է 89-րդ Թամանյան կարմրադրոշ հրաձգային դիվիզիայի Սևաստոպոլի 390-րդ հրաձգային գնդում, եղել 1-ին հրաձգային գումարտակի 45 միլիմետրանոց թնդանոթների դասակի լիցքավորողը։ Պատերազմի ժամանակ Դավթյանը չորս անգամ վիրավորվել է։ 1944 թվականի մայիսի 11-ին Սևաստոպոլի ուղղությամբ մարտերում ցուցաբերած արիության համար պարգևատրվել է «Արիության համար» մեդալով։

1945 թվականին զորացրվելուց հետո Թորոս Դավթյանը վերադարձել է Հայկական ԽՍՀ Ազիզբեկովի շրջանի Արենի գյուղ և աշխատանքի անցել տեղի Կալինինոյի անվան կոլտնտեսությունում։ 1946 թվականից Դավթյանն աշխատել է կոլտնտեսության ծխախոտագործական բրիգադում որպես ծխախոտ շարող։ Բարձր բերքատվություն ապահովելու համար Դավթյանը երեք անգամ պարգևատրվել է Աշխատանքային կարմիր դրոշի շքանշանով։ Աշխատանքները լավագույն կազմակերպելու համար 1950 թվականին նշանակվել է կոլտնտեսության ծխախոտագործական բրիգադի բրիգադիր։ Ջերմոցային տնտեսության արդյունավետ կազմակերպման, ծխախոտի դաշտերի մշակման համար պարարտանյութերը ժամանակին օգտագործելու և հողի փխրեցման արդյունքում Դավթյանի բրիգադին հաջողվել է 1951 թվականին ստանալ «Սամսուն» տեսակի ծխախոտի ռեկորդային բերք՝ 28 հեկտար ընդհանուր մակերեսով ոռոգելի հողատարածքների յուրաքանչյուր հեկտարից ապահովելով 24 ցենտներ ծխախոտ։

ԽՍՀՄ Գերագույն խորհրդի նախագահության 1952 թվականի օգոստոսի 5-ի հրամանագրով 1951 թվականին ծխախոտի բարձր բերքատվության, հացահատիկային կուլտուրաների և խոտի սերմերի բերքահավաքի և մթերման բարձր ցուցանիշների ապահովման, ՄՏԿ-ի աշխատանքների դիմաց բնամթերային վճարումները ժամանակին կատարելու և 1952 թվականի գարնանացանի բոլոր մշակաբույսերի սերմերով ապահովելու համար Թորոս Ղազարի Դավթյանին շնորհվել է Սոցիալիստական աշխատանքի հերոսի կոչում՝ նրան հանձնելով Լենինի շքանշան և Մուրճ ու մանգաղ ոսկե մեդալ։

Հետագա տարիներին Թորոս Դավթյանը նույնպես ծխախոտի բարձր բերքատվություն է ապահովել, մասնակցել է Համամիութենական գյուղատնտեսական ցուցահանդեսին և արժանացել արծաթե և բրոնզե մեդալների, ինչպես նաև Համամիութենական գյուղատնտեսական ցուցահանդեսի պատվոգրի։ 1960 թվականի սկզբին Դավթյանը նշանակվել է ՀԽՍՀ Եղեգնաձորի շրջանի Արենի գյուղի Կալինինի անվան կոլտնտեսության խոշոր եղջերավոր անասունների ֆերմայի վարիչ։

Պարգևներ
--------

* Սոցիալիստական աշխատանքի հերոս (ԽՍՀՄ Գերագույն խորհրդի նախագահության 1952 թվականի օգոստոսի 5-ի հրամանագիր, Լենինի շքանշան և Մուրճ ու մանգաղ մեդալ)՝ 1951 թվականին ծխախոտի բարձր բերքատվության, հացահատիկային կուլտուրաների և խոտի սերմերի բերքահավաքի և մթերման բարձր ցուցանիշների ապահովման, ՄՏԿ-ի աշխատանքների դիմաց բնամթերային վճարումները ժամանակին կատարելու և 1952 թվականի գարնանացանի բոլոր մշակաբույսերի սերմերով ապահովելու համար,
* Հայրենական պատերազմի 1-ին աստիճանի շքանշան (04/06/1985),
* Աշխատանքային կարմիր դրոշի երեք շքանշան (04/16/1948, 08/17/1950, 07/3/1951),
* «Խիզախության համար» մեդալ (21.06.1944),
* «Հայրենական մեծ պատերազմում Գերմանիայի դեմ տարած հաղթանակի համար» մեդալ,
* Համամիութենական գյուղատնտեսական ցուցահանդեսի արծաթե մեդալ,
* Համամիութենական գյուղատնտեսական ցուցահանդեսի բրոնզե մեդալ։

Գրականություն
-------------

* *Саакян В. М. Геворкян В. А.* Давтян Торос Казарович // Герои Социалистического Труда Армении = Հայաստանի սոցիալիստական աշխատանքի հերոսները. — Ереван: Айпетрат, 1960. — С. 168—171. — 325 с.

Նշումներ
--------

1. ↑  «Արիության համար» մեդալի շնորհման հրամանագրում նշված է «Դավիդյան» ազգանունը։

Ծանոթագրություններ
------------------

1. ↑  Лица, удостоенные почётных званий СССР. Герои Социалистического Труда // Армянская советская энциклопедия / Виктор Амазаспович Амбарцумян. — Ер. 1987. — Т. 13. Советская Армения. — С. 666. — 688 с.
2. 1 2 3 4  Герои Социалистического Труда Армении, 1960, էջ 169
3. ↑  Մրցանակների ցուցակ «Ժողովրդի սխրանքը» փաստաթղթերի էլեկտրոնային բանկում
4. 1 2 3 4  Герои Социалистического Труда Армении, 1960, էջ 170
5. 1 2 3   Թորոս Դավթյան «Երկրի հերոսներ» կայքում
6. ↑  Герои Социалистического Труда Армении, 1960, էջ 171
7. ↑  Наградной лист в электронном банке документов «Подвиг народа»
8. 1 2  Герои Социалистического Труда Армении, 1960, էջ 168

Արտաքին հղումներ
----------------

* Торос Казарович Давтян «Երկրի հերոսներ» կայքում

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | Երկրի հերոսներ |

 |